b'\n_START_ARTICLE_\nRipuarski Franki\n_START_PARAGRAPH_\nRipuarski Franki (latinsko Ripuarii iz latinskega ripa \xe2\x80\x93 breg, obala, nem\xc5\xa1ko Rheinfranken, Renski Franki) so bili ena od dveh glavnih skupin zgodnjih Frankov, omenjena v \xc5\xa1tevilnih virih iz 6. stoletja. \xc5\xbdiveli so ob Renu v sedanji severni Nem\xc4\x8diji. Druga ve\xc4\x8dja skupina so bili Salijski Franki, ki so \xc5\xbeiveli zahodno od Ripuarcev v sedanji Nizozemski in Belgiji._NEWLINE_Delitev Frankov na Ripuarce in Salijce bi se lahko za\xc4\x8dela v poznem Rimskem cesarstvu. Iz zgodovinskih virov je razvidno, da so takrat \xc5\xbee izgubili svojo neodvisnost zaradi rasto\xc4\x8de mo\xc4\x8di Merovingov, vendar so svojo identiteto znotraj frankovskega imperija obdr\xc5\xbeali vsaj do 7. stoletja, ko so v zakoniku Lex Ripuaria zbrali svojo tradicionalno zakonodajo.\n_START_SECTION_\nZgodovina\n_START_PARAGRAPH_\nV 3. stoletju je na desne bregu Rena nastala frankovska plemenska zveza. Med plemena, ki so \xc5\xbee v rimskem \xc4\x8dasu \xc5\xbeivela na tem ozemlju, so spadali Sikambri, Hamavi, Brukteri, Hatuari in Tenkteri. V dokumentih so omenjena stara plemena zamenjali Franki, ki so najverjetneje predstavljali zvezo vseh ali samo nekaj plemen._NEWLINE_Ti neodvisni Franki so pogosto pre\xc4\x8dkali Ren in na njegovem levem bregu postavili svoja opiri\xc5\xa1\xc4\x8da, iz katerih so vdirali v Rimsko cesarstvo. Rimljani so si nazadnje kupili mir z dovoljenjem za njihovo naselitev na levem bregu Rena pod pogojem, da sodelujejo pri ohranjanju miru na severni meji cesarstva. Mnogo Frankov je v Rimskem cesarstvu doseglo vodilne polo\xc5\xbeaje._NEWLINE_Ren je v zgodnjem Rimskem cesarstvu veljel za severno mejo cesarstva. Rimljani so ob njem ustanovili provinci Gornjo in Spodnjo Germanijo. Mejo med njima je pomenila in vzdr\xc5\xbeavala rimska trdnjava Mainz (castrum Mogontiacum). Spodja Germanija, kamor so spadali Ripuarci, je kasneje postala Druga Germanija (Germania Secunda). Vanjo so bila vklju\xc4\x8dena mesta Castra Vetera (Xanten), K\xc3\xb6ln in Bonn._NEWLINE_V zgodnjem rimskem obdobju so bili glavno germansko pleme v Spodnji Germaniji Ubijci, ki so dobili dovoljenje za preselitev preko Rena. Na njihovem ozemlju je bila ustanovljena rimska Colonia Agrippinenses (K\xc3\xb6ln), ki naj bi jim pomagala braniti cesarstvo pred vsiljivci. Na ozemlje Ubijcev, od koder so jih na silo pregnali njihovi vzhodni sosedi Svebi, so se pod podobnim pritiskom \xc5\xa1e bolj vzhodnih plemen doselili Brukteri, Tenkredi, Sikambri, Uzipeti in drugi. Tacit v opisu Batavijske vstaje omenja, da so omenjena plemena ostala v stiku z Ubijci. Domneva se, da so ta relativno romanizirana germanska plemena v kasnej\xc5\xa1ih stoletjih prispevala k nastanku Ripuarskih Frankov._NEWLINE_Ripuarski Franki so bili mnogo manj vplivni kot njihovi zahodni bratranci Salijski Franki, ki so na za\xc4\x8detku 5. stoletja ustvarili merovin\xc5\xa1ko Frankovsko kraljestvo. Ripuarski Franki so kmalu potem, ko so se pojavili v zgodovinskih dokumentih, izgubili svojo neodvisnost in bili vklju\xc4\x8deni v frankovsko osrednjo provinco Avstrazijo._NEWLINE_\xc4\x8ce ne upo\xc5\xa1tevamo nekega Ripuarca, za katerega Jordanes v Getiki pi\xc5\xa1e, da se je v pomo\xc5\xbenih enotah Flavija Ecija boril v bitki na Katalunskih poljih leta 451, je Ripuarske Franke prvi omenil Gregor Tourski v Historii Francorum. Gregor pravi, da je salijski kralj Klodvik I., prvi kralj vseh Frankov in prvi, ki se je spreobrnil v kr\xc5\xa1\xc4\x8danstvo, podjarmil pred tem neodvisne Ripuarce._NEWLINE_Ripuarci so bili v tem \xc4\x8dasu verjetno naseljeni na obeh bregovih Rena od K\xc3\xb6lna do Reimsa. V drugi polovici 5. stoletja jim je vladal kralj Sigibert Hromi, za katerega Gregor Tourski trdi, da je bil sorodnik in zaveznik Klodvika I. in se je na njegovi strani boril v bitki pri Tolbiacu leta 496. Vzdevek Hromi je dobil zaradi rane na kolenu, ki jo je dobil v tej bitki. Leta 507 ali 509 ga je na Klodvikovo nagovarjanje ubil sin Kloderik, da bi zasedel njegov prestol. Klodvik je po njegovi smrti pozabil na dogovor in Sigiberta ujel in usmrtil. Po njegovi smrti je ripuarsko ozemlje priklju\xc4\x8dil k svojemu._NEWLINE_Ripuarski Franki so kljub temu \xc5\xa1e nekaj stoletij obdr\xc5\xbeali svojo identiteto, kar dokazuje Lex Ripuaria, zakonik, katerega so leta 630 sprejeli merovin\xc5\xa1ki kralji izklju\xc4\x8dno za svoje ripuarske podlo\xc5\xbenike.'